C 380/18
FI
Euroopan unionin virallinen lehti
3.10.2022
Kanne 20.7.2022 – PW v.
EUH (Asia T-448/22) (2022/C 380/21) Oikeudenkäyntikieli: englanti Asianosaiset Kantaja: PW (edustajat: asianajajat S. Rodrigues ja A. Champetier) Vastaaja: Euroopan ulkosuhdehallinto Vaatimukset Kantaja vaatii unionin yleistä tuomioistuinta — kumoamaan vastaajan 30.7.2021 tekemän implisiittisen päätöksen, jolla kieltäydyttiin korjaamasta laskelmaa kantajalle vuodelta 2020 maksettavien vuosittaisten matkakulujen korvaamisesta hänen lastensa osalta, ja kumoamaan tarvittavilta osin vastaajan 14.4.2022 tekemän päätöksen, jolla hylättiin kantajan unionin henkilöstösääntöjen 90 artiklan 2 kohdan perusteella 28.10.2021 tekemä valitus, ja — velvoittamaan vastaajan korvaamaan kantajalle kaikki tästä kanteesta aiheutuvat oikeudenkäyntikulut.
Oikeudelliset perusteet ja pääasialliset perustelut Kanteensa tueksi kantaja vetoaa kahteen kanneperusteeseen.
1) Ensimmäisen kanneperusteen mukaan henkilöstösääntöjen liitteen VII olevia 7 artiklan 1 kohtaa ja 8 artiklan 1 kohtaa on rikottu ja hyvän hallinnon periaatetta on loukattu.
2) Toisen kanneperusteen mukaan huolellisuusvelvollisuutta on laiminlyöty.
Kanne 20.7.2022 – Evonik Operations v. komissio (Asia T-449/22) (2022/C 380/22) Oikeudenkäyntikieli: englanti Asianosaiset Kantaja: Evonik Operations GmbH (Essen, Saksa) (edustajat: asianajajat J.-P.
Montfort ja T. Delille) Vastaaja: Euroopan komissio Vaatimukset Kantaja vaatii unionin yleistä tuomioistuinta — toteamaan, että kanne on otettava tutkittavaksi ja että se on perusteltu — kumoamaan aineiden ja seosten luokituksesta, merkinnöistä ja pakkaamisesta annetun Euroopan parlamentin ja neuvoston asetuksen (EY) N:o 1272/2008 muuttamisesta sen mukauttamiseksi tekniikan ja tieteen kehitykseen sekä kyseisen asetuksen oikaisemisesta 16.2.2022 annetun komission delegoidun asetuksen (EU) 2022/692 siltä osin kuin siinä otetaan käyttöön harmonisoitu luokitus ja merkinnät aineen silanamiini, 1,1,1-trimetyyli-N-(trimetyylisilyyli)-, hydrolyysituotteet piidioksidin kanssa; pyrogeeninen synteettinen amorfinen nanomuotoinen pintakäsitelty piidioksidi osalta (jäljempänä aine tai SAS-HMDS) (CAS No. 68909-20-6) (jäljempänä riidanalainen asetus) (1) — velvoittamaan vastaajan korvaamaan oikeudenkäyntikulut ja — toteuttamaan muut tarpeellisiksi katsomansa toimenpiteet.